MG4 får batteri-boost med semi solid state-teknologi

Der er noget i gære hos MG. Ikke bare en opfrisket version af den populære MG4, men et teknologisk spring, der potentielt kan rykke ved hele markedet for prisvenlige elbiler. For første gang får en af de billigste elbiler på markedet et semi solid state-batteri.

Ved et nyligt event i Kina kunne MG løfte sløret for det nye batteri, som er udviklet i samarbejde med QingTao Energy. Det er tale om en såkaldt halvfast batteritype – på tekniksprog kaldet “semi solid state” – og det betyder, at batteriet kun indeholder fem procent flydende elektrolyt. Ifølge MG’s markedschef, Chen Cui, giver det både højere energitæthed og bedre sikkerhed. Det oplyser Electrek.

Den nye MG4 vises frem i Kina.

Kører længere – også når det er koldt

Det nye batteri rummer 70 kWh og giver en rækkevidde på 537 kilometer – målt efter den kinesiske CLTC-standard, der som bekendt er lidt mere optimistisk end den europæiske WLTP. Men måske mere interessant er batteriets præstation i kulde. Ved -7 grader Celsius leverer det hele 13,8 procent mere rækkevidde end traditionelle LFP-batterier af samme størrelse. Energitallet lyder på 180 Wh/kg – en markant forbedring i den her prisklasse.

Det er ikke kun batteriet, der er vokset. Selve bilen er strakt med en decimeter og måler nu 4395 mm i længden, 1842 mm i bredden og har en akselafstand på 2750 mm – alt sammen noget, der lover godt for benplads og bagage.

Den nye MG4.

I første omgang kommer den nye MG4 med baghjulstræk og en elmotor på 120 kW (160 hk). En version med firehjulstræk er allerede på vej, lover MG.

Hvornår kommer den så?

Lige nu bliver den opdaterede MG4 vist frem i Kina, men en europæisk lancering er endnu ikke bekræftet. I Danmark sælges fortsat kun den nuværende version, men med den her opdatering i horisonten, kan det betale sig at holde lidt igen, hvis du overvejer en MG4.

En billig elbil med solid state-teknologi har indtil nu været lidt af en enhjørning – men MG er måske i færd med at gøre den til virkelighed.

MG4 får batteri-boost med semi solid state-teknologi